
Tisztelt Képviselő-testület!
Martfű Város Önkormányzatának Képviselő-testülete 2013. június 27-i testületi ülésén tárgyalta Martfű Város egészségügyi helyzetét. 

A beszámoló elfogadásáról szóló határozatban célul tűzi ki a martfűi Egészségügyi Központ felújítását, a gyermekorvosi rendelő és a védőnői rendelő kialakításával a gyermekorvosi szolgálat és a védőnői szolgálat beintegrálását a Központi orvosi rendelő épületébe.

Feladatul határozta meg, hogy az alapellátások feltételeinek javításával meg kell teremteni a jogszabály által meghatározott szakmai minimumfeltételeket.

A határozatban megfogalmazódott az egészségnevelő felvilágosító munka jelentősége. 
A határozatban megfogalmazott feladatok az elmúlt év során részben megvalósultak, részben a következő időszakban is folyamatosan megoldandó feladatként jelentkeznek.

Az Egészségügyi Központ korszerűsítése pályázat útján megvalósulhatott, a védőnői szolgálat és a gyermekorvosi rendelő a felújított, átalakított épületben működik, valamint az iskolaorvosi feladatok ellátása is a rendelőben történik.
A korszerűsítéssel együtt a jogszabálynak megfelelő minimumfeltételek is kialakításra kerültek, az akadálymentesítés is megoldottá vált, valamint az eszközbeszerzésekkel a tárgyi feltételeknek is megfelel a rendelők felszereltsége. 
A Beszámoló teljes körűen bemutatja a Martfű városban folyó egészségügyi munkát.

Tartalmazza Martfű város egészségügyi ellátásának helyzetét, az alapellátások 2011., 2012. és 2013. évi adatait, az előző időszak helyzetéről szóló beszámoló óta bekövetkezett változásokat.

A személyi és tárgyi feltételek bemutatása és a háziorvosi rendelők forgalmának kimutatása mutatja, hogy jelentős változás sem a személyi sem a tárgyi feltételekben nem történt, a betegforgalom is stagnál.

A gyermek egészségügyi ellátás sokrétű területeire is kitér a beszámoló, rögzítve a 2011. 2012. 2013.évi rendelésen megjelentek számát.
Az önkormányzat kötelező feladatai közé tartozik a védőnői ellátás biztosítása. A beszámoló részletezi a védőnői szolgálat tevékenységét, annak minden területére részletesen kitérve, aktuális adatokat szolgáltatva. A védőnők nemcsak a gyermekvédelmi jelzőrendszer fontos tagjai, a szülőkkel való kapcsolattartás során a szülők felé is jelzéssel élnek, ha a gyermeknél a szűrővizsgálatok során problémát észlelnek. 
A beszámoló a fogorvosi ellátást bemutatva hangsúlyozza, hogy a lakosság fogászati státusza romló tendenciát mutat, a kezelés sokszor nem a fogmegtartás, hanem a fogeltávolítás miatt történik. A fogorvosoknak is lehetőségük volt a műszerezettség korszerűsítésére.

Városunkban az egészségügyi alapellátáson túl az egyre szélesebb körű szakellátás is a lakosság egészségi állapotának javítását szolgálja, megkönnyítve a lakosság szakellátáshoz való jutását.

A beszámoló a martfűi lakosság egészségi állapotának felmérését az egyes betegség fajták előfordulásának gyakoriságával méri. 
A beszámoló tartalmazza a Martfűi Mentőállomás helyzetét, az ott folyó munka bemutatását.

A beszámolót az alapellátásban résztvevő szakemberek készítették és városunk vezető főorvosa Dr. Solt Magdolna foglalta össze. 

HATÁROZATI JAVASLAT

Martfű Város Önkormányzata Képviselő-testületének 
…./ 2014. (IX. 18.) ö. határozata 
Martfű Város egészségügyi ellátásáról
1. Martfű Város Önkormányzatának Képviselő-testülete megtárgyalta és elfogadta Martfű Város egészségügyi ellátásáról szóló beszámolót.

2. Martfű Város Önkormányzatának Képviselő-testülete elismerését és köszönetét fejezi ki minden Martfűn tevékenykedő egészségügyi dolgozónak, lelkiismeretes és odaadó munkájáért.
3. Célul tűzi ki az alapellátások magas színvonalának megtartását, a szakellátások lehetőség szerinti bővítését, a szűrővizsgálatok minél szélesebb körben történő megszervezését. 

4. 
A város egészségügyi ellátásáról szóló beszámolót a 2015. évben is a Képviselő-testület el kell terjeszteni. 

Határidő: 2015. szeptember 30. 


Felelős: Egészségyi, Foglalkoztatási és Szociális Bizottság elnöke

Erről értesülnek: 

1. Valamennyi Képviselő, Helyben

2. Martfűi Polgármesteri Hivatal Művelődési és Szociális Iroda

3. JNSZ Megyei Kormányhivatal, Szolnok

Martfű, 2014. szeptember 8.

